คลังเปิดยื่นสิทธิ์ใหม่5พันพรุ่งนี้
คลังตั้งโต๊ะรับร้องเรียน ชาวบ้านพอใจ ธนาคารกรุงไทยเร่งนำเต็นท์ผ้าใบบังแดดและฝนให้ผู้ร้องเรียนเพิ่ม
30 เม.ย. 2563

นายธนกร วังบุญคงชนะ เลขาธิการ รมว.คลัง เปิดเผยว่า ในวันพรุ่งนี้ (1พ.ค.2563) เว็บไซต์ www.เราไม่ทิ้งกัน.com จะเปิดโอกาสให้ผู้ที่พลาดไปกดปุ่มยกเลิกสิทธิ์รับการเยียวยา หรือยกเลิกการทบทวนสิทธิ์ “ปุ่มสีแดง” โดยไม่ตั้งใจ ให้สามารถเข้าไปกด “ปุ่มสีม่วง” เพื่อยื่นทบทวนสิทธิ์ได้ใหม่อีกครั้งหนึ่ง เนื่องจากที่ผ่านมา มีผู้ลงทะเบียนร้องเรียนมาจำนวนมาก ว่าไปกดยกเลิก ทำให้ไม่สามารถเข้าไปทำรายการเพื่อขอรับเงินเยียวได้ โดยระบบจะเปิดให้ลงทะเบียนทั้งแต่ 06.00-18.00 น. ทุกวัน
สำหรับการจ่ายเงิน ในสัปดาห์หน้า คลังจะจ่ายเงินให้ผู้ที่ผ่านสิทธิ์ได้ทั้งหมด 11 ล้านคน และจะจ่ายทั้งหมดภายในกลางเดือน พ.ค. ซึ่งไม่จำเป็นต้องครบทั้ง 16 ล้านคน เพราะ 16 ล้านคนเป็นการตั้งวงเงินให้เพียงพอต่อการจ่ายเงินผู้รับสิทธิ์ ต้องตั้งงบประมาณขอวงเงินกู้มาใช้ในโครงการ ยืนยันว่าผู้ผ่านเกณฑ์ จะได้รับเงินทุกคน
นายธนกร เปิดเผยว่า เมื่อวันที่ 29 เม.ย. ได้ลงมาตรวจเยี่ยมการร้องเรียนผู้ไม่ได้สิทธิ์เงิน 5,000 บาทที่หน้าประตู 4 กระทรวงการคลัง พบว่าผู้ที่เดินทางมา ไม่ได้รับความสะดวก จึงได้เรียน นายอุตตม สาวนายน รมว.คลัง ซึ่งได้สั่งการเร่งด่วนว่า ให้สำนักงานปลัดระทรวงการคลัง และหน่วยงานที่เกี่ยวข้อง มาจัดโต๊ะ เก้าอี้ เพื่ออำนวยความสะดวกให้กับผู้ที่มาร้องเรียน
โดยในวันที่ 30 เม.ย.2563 เป็นวันแรกที่ คลังได้จัดโต๊ะจำนวน 5 ชุด มีระยะห่างตามมาตรการป้องกันแพร่ระบาดโควิด-19 ผู้ที่มาก็ต้องเข้าคิว โดยมีเจ้าหน้าที่ให้ความช่วยเหลือแนะนำ ซึ่งการดำเนินการเป็นไปด้วยความเรียบร้อย ไม่มีความวุ่นวายเกิดขึ้น โดยการตั้งโต๊ะรับ จะมีไปต่อเนื่อง ตามเวลาราชการ จนกว่าผู้ร้องเรียนคนสุดท้ายจะมาขอคำหารือจนครบ
“ต้องยอมรับว่าประชาชนที่มาร้องเรียน มีหลายกรณี ซึ่งเจ้าหน้าที่อาจจะไม่สามารถตอบหรือไม่สามารถแก้ปัญหาได้ทันที แต่ก็จะรับเรื่องไว้เพื่อประสานหน่วยงานที่เกี่ยวข้องต่อไป แต่ยืนยันว่าหากประชาชนลงทะเบียนถูกต้อง ครบขั้นตอน มีเงื่อนไขถูกต้อง ก็จะได้รับเงินแน่นอน”
นายธนกร กล่าวว่า โครงการจ่ายเงิน 5,000 บาท คาดว่าในวันที่ 8 พ.ค.2563 จะจ่ายเงินได้ครบทุกคน โดยตัวเลขที่คาดว่าว่าจะจ่ายเป็นจำนวน 16 ล้านคน ซึ่งสัปดาห์แรกของเดือน พ.ค. คาดว่าจะแจกเงินได้ไม่น้อยกว่า 10.6 ล้านคน ซึ่งเหลืออีก 5 ล้านคน พยายามเร่งในกระบวนการทบทวนสิทธิ์ ส่วนการลงพื้นที่ของผู้พิทักษ์สิทธิ์ ก็เร่งดำเนินการอย่างต่อเนื่อง ได้รับความร่วมมือกับกระทรวงมหาดไทย ทำงานร่วมกับคลัง และผู้ลงทะเบียนก็เตรียมเอกสารพร้อม ทำให้การตรวจสอบรวดเร็ว และคาดว่าจะได้เงินในไม่ช้า




ผู้สื่อข่าวรายงานว่า สำหรับบรรยากาศผู้มายื่นคำร้องไม่ได้รับเงิน 5,000 บาท ที่ประตู 4 กระทรวงการคลัง ตลอดช่วงเช้า เป็นไปด้วยความราบรื่น ต่างจากหลายวันที่ผ่านมา ที่เกิดเหตุวุ่นวาย เนื่องจากไม่ได้คุยกับเจ้าหน้าที่ที่เกี่ยวข้อง โดยผู้ที่มาร้องเรียนส่วนใหญ่ พอใจที่กระทรวงการคลังจัดเจ้าหน้าที่มาดูแล อำนวยความสะดวก เมื่อได้รับคำชี้แจง และ ติดตามเรื่อง ก็มีความสบายใจ ไม่ได้เกิดเหตุชุลมุนวุ่นวาย เหมือนหลายวันที่ผ่านมา โดยธนาคารกรุงไทย ได้เร่งดำเนินการนำเต็นท์ขนาดใหญ่ มากางที่จุดร้องเรียนเพิ่มเติมเป็นการด่วน เพื่อบังแดดบังฝน อำนวยความสะดวกให้ผู้ร้องเรียน